DELEGIRANA UREDBA KOMISIJE (EU) 2021/1140

z dne 5. maja 2021

o spremembi Delegirane uredbe Komisije (EU) 2020/687 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti prvega odstavka člena 67 in člena 272(2) Uredbe,

ob upoštevanju naslednjega:

(1) Delegirana uredba Komisije (EU) 2020/687 (2) določa pravila o dopolnitvi Uredbe (EU) 2016/429 glede preprečevanja in obvladovanja nekaterih bolezni s seznama, zlasti bolezni kategorij A, B in C, v skladu z Izvedbeno uredbo Komisije (EU) 2018/1882 (3). Natančneje, Delegirana uredba (EU) 2020/687 določa omejitve in pogoje za premike živali in proizvodov iz njih znotraj območij z omejitvami in z njih kot del ukrepov za obvladovanje širjenja bolezni kategorije A.

(2) Pravila iz Delegirane uredbe (EU) 2020/687 dopolnjujejo pravila iz Uredbe (EU) 2016/429. Vključujejo različne tehnične vidike ukrepov, ki jih je treba sprejeti v primeru suma ali potrditve bolezni iz člena 9(1)(a) Uredbe (EU) 2016/429. Ker so navedena pravila medsebojno povezana, so določena skupaj v Delegirani uredbi (EU) 2020/687. Zaradi jasnosti in učinkovite uporabe je primerno, da se pravila o spremembi Delegirane uredbe (EU) 2020/687 prav tako določijo v enem samem delegiranem aktu, ki določa celovit sklop tehničnih ukrepov za obvladovanje bolezni s seznama.

(3) Člen 21(3) Delegirane uredbe (EU) 2020/687 določa možnost, da se pristojni organ v določenih okoliščinah odloči, ali bo vzpostavil območje z omejitvami. Sedanje besedilo tega člena bi lahko bilo zavajajoče, saj bi ga bilo mogoče različno razlagati. Navedeni člen bi bilo zato treba spremeniti tako, da bi jasno določal navedeno možnost.

(4) Ukrepi za obvladovanje bolezni iz Delegirane uredbe (EU) 2020/687 bi morali biti sorazmerni z zadevnimi tveganji. Zato bi morali omejitve in pogoji zajemati le tiste živalske vrste in proizvode iz njih, ki predstavljajo tveganje za širjenje določene bolezni kategorije A, ob upoštevanju živalskih vrst s seznama za zadevno bolezen kategorije A.

(5) Člen 22(5) Delegirane uredbe (EU) 2020/687 določa obveznost izdaje veterinarskega spričevala za premike pošiljk živalskih stranskih proizvodov, ki izvirajo z območja z omejitvami in se premaknejo izven njega, brez navedbe živalskih vrst, za katere velja navedena določba. Zato bi bilo treba navedeni odstavek spremeniti, da bi se ta obveznost omejila na živalskih stranskih proizvodov, pridobljenih iz živali vrst s seznama za zadevno bolezen kategorije A.

(6) Člen 272(2) Uredbe (EU) 2016/429 določa prehodne ukrepe, povezane z razveljavitvijo različnih obstoječih direktiv, in sicer direktiv Sveta 92/66/EGS (4), 2000/75/ES (5), 2001/89/ES (6), 2002/60/ES (7), 2003/85/ES (8) in 2005/94/ES (9). Določa zlasti možnost, da se navedene direktive še naprej uporabljajo namesto ustreznih členov navedene uredbe še tri leta po datumu začetka njene uporabe ali do zgodnejšega datuma, ki se določi v delegiranem aktu. V skladu z navedeno določbo člen 112 Delegirane uredbe (EU) 2020/687 določa, da se od 21. aprila 2021 prenehajo uporabljati direktive 92/66/EGS, 2001/89/ES, 2003/85/ES in 2005/94/ES, saj navedena delegirana uredba določa pravila, ki ustrezajo tistim, ki so bila predhodno določena v navedenih direktivah.

(7) Delegirana uredba (EU) 2020/687 določa tudi pravila o ukrepih za obvladovanje bolezni za vse bolezni kategorije A, vključno z afriško prašičjo kugo. Zato bi bilo treba člen 112 Delegirane uredbe (EU) 2020/687 spremeniti tako, da bi se na seznam direktiv, ki se prenehajo uporabljati 14. julija 2021, dodala Direktiva 2002/60/ES, ki določa posebne določbe za nadzor nad afriško prašičjo kugo.

(8) Poleg tega Delegirana uredba Komisije (EU) 2020/689 (10) določa pravila o spremljanju, programih izkoreninjenja in statusu prost bolezni za nekatere bolezni s seznama, vključno z okužbo z virusom modrikastega jezika. Ta pravila se bodo uporabljala od 21. aprila 2021. Zato bi bilo treba člen 112 Delegirane uredbe (EU) 2020/687 spremeniti tako, da bi se na seznam direktiv, ki se prenehajo uporabljati 14. julija 2021, dodala Direktiva 2000/75/ES, ki določa posebne določbe za obvladovanje in izkoreninjenje bolezni modrikastega jezika, da bi se izognili podvajanju in nedoslednosti veljavnih pravil glede spremljanja, izkoreninjenja in statusa prost bolezni modrikastega jezika v Uniji.

(9) Člen 27 Delegirane uredbe (EU) 2020/687 določa prepovedi, ki jih pristojni organ izvaja na zaščitnih in ogroženih območjih v primeru izbruha bolezni kategorije A za obvladovanje širjenja bolezni. Te prepovedi so navedene v Prilogi VI k navedeni delegirani uredbi. Vendar je prepoved premikov pošiljk živalskih stranskih proizvodov z zaščitnih in ogroženih območij nepopolna, saj se nanaša le na nekatere živalske stranske proizvode. To bi lahko pomenilo tveganje širjenja bolezni med izvajanjem ukrepov za obvladovanje bolezni iz navedene delegirane uredbe. V Prilogi VI k Delegirani uredbi (EU) 2020/687 bi bilo treba pojasniti, da so vsi premiki pošiljk živalskih stranskih proizvodov z zaščitnih in ogroženih območij prepovedani.

(10) Delegirano uredbo (EU) 2020/687 bi bilo zato treba ustrezno spremeniti.

(11) Delegirana uredba (EU) 2020/687 se uporablja od 21. aprila 2021. Zaradi pravne varnosti bi morala ta uredba začeti veljati čim prej –

SPREJELA NASLEDNJO UREDBO:

Člen 1 Delegirana uredba (EU) 2020/687 se spremeni: 1. v členu 21(3) se uvodni stavek nadomesti z naslednjim: „3. Pristojni organ se z odstopanjem od odstavka 1 in po opravljeni oceni tveganja, ki upošteva profil bolezni, lahko odloči, da ne vzpostavi območja z omejitvami, kadar bolezen kategorije A izbruhne na naslednjih lokacijah:“; 2. v členu 22 se odstavek 5 nadomesti z naslednjim: „5. Živalske stranske proizvode iz živali vrst s seznama, ki izvirajo z območja z omejitvami in se premaknejo izven njega, spremlja veterinarsko spričevalo, ki ga izda uradni veterinar in v katerem je navedeno, da se živalski stranski proizvodi lahko premaknejo z območja z omejitvami pod pogoji, ki jih določi pristojni organ v skladu s tem poglavjem.“; 3. člen 112 se nadomesti z naslednjim: „Člen 112 Razveljavitve 1. Direktive 92/66/EGS, 2001/89/ES, 2003/85/ES in 2005/94/ES ter akti, sprejeti na podlagi navedenih direktiv, se prenehajo uporabljati z učinkom od 21. aprila 2021. 2. Direktivi 2000/75/ES in 2002/60/ES ter akti, sprejeti na podlagi navedenih direktiv, se prenehajo uporabljati z učinkom od 14. julija 2021.“; 4. Priloga VI k Delegirani uredbi (EU) 2020/687 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 5. maja 2021 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) Delegirana uredba Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L 174, 3.6.2020, str. 64).

(3) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(4) Direktiva Sveta 92/66/EGS z dne 14. julija 1992 o uvedbi ukrepov Skupnosti za nadzor atipične kokošje kuge (UL L 260, 5.9.1992, str. 1).

(5) Direktiva Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (UL L 327, 22.12.2000, str. 74).

(6) Direktiva Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (UL L 316, 1.12.2001, str. 5).

(7) Direktiva Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo in o spremembi Direktive 92/119/EGS v zvezi z nalezljivo ohromelostjo prašičev in afriško prašičjo kugo (UL L 192, 20.7.2002, str. 27).

(8) Direktiva Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, o razveljavitvi Direktive 85/511/EGS in odločb 89/531/EGS in 91/665/EGS ter o spremembi Direktive 92/46/EGS (UL L 306, 22.11.2003, str. 1).

(9) Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (UL L 10, 14.1.2006, str. 16).

(10) Delegirana uredba Komisije (EU) 2020/689 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za spremljanje, programe izkoreninjenja in status prost nekaterih bolezni s seznama in porajajočih se bolezni (UL L 174, 3.6.2020, str. 211).